Du skal liiiige tjekke den sms, der tikkede ind på din telefon. Du tabte din pung ved siden af sædet og vil samle den op. Du vil hellere lytte til en anden radiostation og skal bare lige finde skrue lidt på knappen. Når du laver andre ting end at holde øjnene på vejen, kan det have dødelige konsekvenser. Uopmærksomhed og manglende orientering er årsag til hver anden dødsulykke i trafikken. Hvis du kører 80 km/timen på en landevej og kigger på din mobil eller GPS i blot fire sekunder, så har du kørt 89 meter uden at have øjnene på trafikken. Derfor sender politiet landet over i denne uge betjente på gaden for at holde øje med, at du holder dine øjne på vejen - og ikke på din telefon, pung eller radioen. Fra mandag den 15. november til søndag den 21. november afvikler politiet sin såkaldte opmærksomhedskontrol - og laver du andet end at køre bil, når du kører bil. ja så udløser det en bøde. - Få sekunders uopmærksomhed kan betyde, at man overser en anden trafikant eller kommer til at trække over i modsatte vognbane, og rammer en modkørende frontalt. For at forebygge de her ulykker sætter vi ind med kontrol i den kommende uge, siger politiassistent Christian Berthelsen, Rigspolitiets Nationale Færdselscenter. Lastbilchauffører er de værste syndere I trafikundersøgelsen fra 2019 står det klart, at lastbilchauffører er værre end almindelige bilister til at synde, når det kommer til uopmærksomhed i trafikken. For eksempel taler 'kun' knap otte procent af personvognsbilister i håndholdt telefon, mens tallet er knap 19 procent for lastbilchaufførerne. - Uopmærksomhed er risikabelt for alle trafikanter. Men ulykker med tunge køretøjer hører på grund af deres størrelse og vægt til de alvorligste. Det er derfor særligt vigtigt, at erhvervschaufførerne holder fokus på trafikken og ikke foretager sig noget, der tager deres opmærksomhed fra trafikken, siger politiassistent Christian Berthelsen fra Rigspolitiets Nationale Færdselscenter.

Opsummering:
I uge 46 kontrollerer politiet uopmærksomme trafikanter på vejene i hele landet. Det sker samtidig med, at en landsdækkende kampagne opfordrer flere til at køre bil, når de kører bil.